Falcao og Atlético leverte ny målfest
Atlético står med 12 mål på de siste tre kampene og har plukket sju poeng fra tre kamper i spansk 1. divisjon. Forrige ligaoppgjør ga 4-0 over Athletic Bilbao, mens den regjerende europaligamesteren også imponerte med 4-1 over Chelsea i den europeiske supercupen. I de begge de to siste kampene scoret stjernespissen Falcao hattrick. Søndag måtte han nøye seg med straffescoringen som ga 4-0-ledelse, men etter Rayos sluttspurt, sto colombianeren igjen som matchvinner. Gjestene scoret nemlig tre ganger på sju minutter mot slutten og skremte nok hjemmepublikumet en smule. Innbytter Andrija Delibasic gjorde to mål, mens Leo satte inn 3-4 i det 89. minuttet. Atlético hadde sine sju gylne minutter i starten av annen omgang. Da scoret Koke, Arda Turan og Falcao. 1-0-målet satte Mario Suárez inn etter 28 minutter. Klubben ligger på 5.-plass i serien, men har én kamp til gode på lagene foran. I bunnen av tabellen ligger Espanyol, Osasuna og Granada, som alle måtte klare seg med uavgjort på hjemmebane søndag. Førstnevnte ledet lenge mot Athletic Bilbao, men fikk kun med seg 3-3. Osasuna ble holdt til 1-1 av Mallorca, mens Granada fikk ett poeng etter samme sifre mot Deportivo. Real Sociedad tok sesongens annen seier med 2-0 over Zaragoza på hjemmebane. Inigo Martinez og Carlos Vela (straffe) scoret målene tidlig i annen omgang.
Atlético Madrid fortsetter der laget slapp før landslagspausen. Rayo Vallecano satte inn en sen sluttspurt, men fikk kun med seg 3-4 fra hovedstadsderbyet søndag kveld.